Tirsdag møder AaB Serie 1-holdet FIUK Odense i den danske pokalturnering.

AaBs modstander i anden runde af Sydbank Pokalen bliver Fyns Internationale Ungdomsklub (FIUK). Klubben startede i 2004 som et integrationsprojekt i Vollsmose, men blev efterfølgende til en fodboldklub, der bestræber sig på at kombinere sport og integration. Holdet består af en gruppe flygtninge, der har spillet sig vej op til Serie 1 helt fra bunden, og nu ramler det fynske hold så sammen med nordjyllands fodboldmæssige stolthed. Kampen mod FIUK Odense bliver første pokalkamp for AaB under cheftræner Martí Cifuentes. AaB måtte i sidste sæson lade livet i Sydbank Pokalen i ottendedelsfinalen efter et skuffende 1-0 nederlag mod B.93 fra 2. division. Der er kampstart på Odense Atletikstadion 31. august klokken 18.00. Opgøret kan følges direkte på DR2 fra kl. 17.45, lyder det på AaBs hjemmeside.